
A Plasmopara obducens (Schröt) első előfordulása Magyarországon Impatiens walleriana növényeken

Az Impatiens walleriana Magyarországon is kedvelt és elterjedt dísznövény. 2011 tavaszán egy kecskeméti üvegházban szokatlan peronoszpóra jellegű tünetekre figyeltek fel Impatiens walleriana különböző hibridjein és fajtáin. Célul tűztük ki a tünetek és a kórfolyamat leírását, a kórokozó azonosítását morfológiai bélyegek alapján és molekuláris biológiai módszerekkel.
Az Impatiens-fajok esetében az irodalmi adatok alapján a Plasmopara constantinescui és a Plasmopara obducens okozhat peronoszpórát, a két faj azonban az okozott tünetek és a sporangiumtartók alapján egyértelműen elkülöníthető. A morfológiai jellemzés során mikroszkóp alatt vizsgáltuk a kórokozó sporangiumtartójának színét, az elágazások és a szterigmák számát és átlagos hosszúságát. Függő vízcsepp módszerrel vizsgáltuk a kórokozó fertőzési módját. Patogenitási tesztet végeztünk a gomba megbetegítő képességének igazolására. A molekuláris vizsgálatok során CTAB módszerrel össznukleinsav kivonást végeztünk, majd polimeráz láncreakcióval az ITS régióban található 28S rRNS egy részét sokszoroztuk meg. A felszaporított szakaszt klónoztuk, majd szekvencia meghatározásra küldtük.
A kórokozó morfológiai és molekuláris vizsgálata után megállapítottuk, hogy a vízifukszia peronoszpóráját a Plasmopara obducens okozta. A levelek színe sárgult, a fonákon pedig megjelent a fehér, bársonyos, egybefüggő sporangiumtartó gyep. A növények virágot nem hoztak, növekedésben visszamaradtak, az első tünetek megjelenését követő 2 - 4 héten belül elpusztultak. A sporangiumtartó nyél hialin, egyenes, rajta 4 - 7 elágazás figyelhető meg. A sporangiumok indirekt módon fejlődnek tovább.
A szekvencia meghatározás után megállapítottuk, hogy a közel 800 bp hosszúságú PCR termék csaknem 100%-os homológiát mutat a Plasmopara obducens kórokozó egyes izolátumaival. A nukleotid sorrendet összehasonítottuk az NCBI adatbázisban található izolátumokkal, a legnagyobb homológiát (99,72%) az Egyesült Királyságból származó AY587558 és a Szerbiából származó HQ246451 hivatkozási számú izolátummal mutatta. A nukleotid sorrendet feltöltöttük a nemzetközi adatbázisba, ahol a szekvencia a HE577169 hivatkozási számon érhető el, amely az első szekvencia adat Magyarországról a Plasmopara obducens kórokozó kapcsán.
Eredményeinket összegezve, elsőként azonosítottuk hazánkban klasszikus és molekuláris módszerrel a Plasmopara obducens kórokozót Impatiens walleriana növényekről.



